Спасение на нацията (Букурещ)

Националната катедрала в Букурещ (на румънски: Catedrala Națională din București), също известна като Катедрала „Спасение на нацията“ (на румънски: Catedrala Mântuirii Neamului, произнася се Катедрала мънтуирии нямулуи), е православна катедрала, която се намира в румънската столица Букурещ. Това е най-високата и най-голямата (като обем) православна черква в света. Със своите 135 m височина тя надминава с почти 32 метра катедралата „Христос Спасител“ в Москва (103,4 m), която е предишната най-висока православна катедрала в света. С вътрешния си обем от 323 000 m3 „Спасение на нацията“ изпреварва с 63 000 m3 катедралата „Свети Исаакий Далматски“ в Санкт Петербург (260 000 куб. м.), която беше предишната най-голяма (като обем) православна катедрала в света. А с вътрешната си площ от 6100 квадратни метра. „Спасение на нацията“ е втората най-голяма православна катедрала в света (по площ) след „Свети Исаакий Далматски“ в Санкт Петербург (7000 m2). Катедралата „Спасение на нацията“ има вторият по височина купол в света (104 метра отвътре и 125 метра отвън) след базиликата „Св. Петър“ в Рим и е третата най-висока куполна черква (и въобще сграда с купол) в света. История Проектът за построяването на катедралата е спечелен след обществен конкурс, проведен на 3 етапа. За победител в конкурса е определен архитект Йоан Аугустин. Идеята за изграждане на национален катедрален храм на Румънската православна църква не е нова – тя се ражда още в първите години след Първата световна война, от когато датират и първите скици и проекти на архитекти от този период (най-известният проект от това време е този на арх. Петре Антонеску). Тази идея е горещо подкрепяна от тогавашния румънски патриарх Мирон Кристя. Трябва да се отбележи, че желанието за изграждане на една национална църква, която да е символ на цялата нация, не принадлежи единствено на православното вероизповедание. Тя има последователи и в протестантския свят (в Белгия е изградена такава катедрала, но популярността ѝ е сравнително ограничена). Забравен по времето на комунизма, проектът се завръща след 1989 г. с идеята катедралата да бъде изградена на площад „Унирии“ – един от централните и най-големи площади на Букурещ. Проектът обаче е отхвърлен от определени кръгове (включително църковни и на архитекти), които твърдят, че това е непосилно голяма инвестиция и че изграждането на подобна постройка в един от комуникационните възли на столицата е неоправдано. Друг аргумент е, че църквите, изоставени по времето на комунизма, все още не са възстановени, а за архитектите, занимаващи се с градоустройство, проблемът е, че ще е трудно да се намери нов маршрут за трамвайните линии, обслужващи югозападния и североизточен край на столицата, тъй като по тази ос няма линия на метрото. Други протести идват от група изкуствоведи и архитекти, които смятат, че изграждането на подобна катедрала не е част от румънската традиция. Предвижда се общата площ да е 11 хектара, върху 5 от които да е разположена сградата. Проект Темата на конкурса постоянно се изменя заради промените на местоположението на катедралата. Понастоящем мястото, на което вече е поставен крайъгълният камък и е изградено първото ниво, е зад Палатата на парламента, на хълма Арсенал (на румънски: dealul Arsenalului). Други изисквания, поставени при конкурса, са: капацитетът на сградата да е 5000 души, да има място за хор от 300 души, в приземния етаж да има мултифункционална зала и музейно пространство за 2000 души със санитарни възли и гардеробна. Максималната височина при кръста над катедралата трябва да е 90 метра. Друг проект предвижда височина от 114 м Размерите на сградата предизвикват многобройни коментари, включително и във френския вестник „Фигаро“, който нарича проекта „фараонски“ и „съответстващ на мегаломанията на Николае Чаушеску“. За изграждането на катедралата е необходимо първо да бъде приет закон, с който терен собственост на държавата да се дари на Румънската православна църква. Сегашното решение за изграждане на катедралата на място на Паметника на героите в парк „Карол“ предизвика многобройни протести и спорове. Финансиране Към 2006 г. цената на проекта според в-к „Evenimentul Zilei“ е над € 500 милиона (включително цената на терена),, докато Le Figaro през 2008 г. сочи сумата от € 1 милиард. Правителството обявява, че ще дари 30 милиона леи (€ 8 милиона), а румънският парламент приема закон, според който половината от стойността на катедралата ще бъде платена от държавния бюджет. Крайната цена ще бъде определена едва при приключването на проекта. Източници Външни препратки Официален сайт, официален уебсайт на Националната катедрала.